02/06/2011 | Administración LocalMunicipal
Miño
Aprobación definitiva da Ordenanza reguladora do rexistro municipal de soares e edificacións que cómpre rehabilitar no Concello de Miño

O Pleno da Corporación municipal, en sesión que tivo lugar o 19 de febreiro de 2010, prestou aprobación inicial á Ordenanza de reguladora do Rexistro Municipal de soares e edificación que cómpre rehabilitar no Concello de Miño. Ao abeiro do establecido no artigo 49 da Lei 7/85, de 2 de abril, reguladora das bases de réxime local (LBRL), someteuse o expediente a información pública por un prazo de trinta días, mediante a publicación do correspondente anuncio no Boletín Oficial da Provincia nº 44, do 4 de marzo de 2011, e máis no taboleiro de anuncios da Casa do Concello, para o seu exame e presentación de reclamacións e suxestións. Dita ordenanza reguladora do Rexistro Municipal de Soares e Edificacións que cómpre rehabilitar no Concello de Miño quedou aprobada definitivamente ao non terse presentado ningunha reclamación ou suxestión durante o período de exposición ao público do expediente. Asemade publícase o texto íntegro deste regulamento que non entrará en vigor ata que transcorra o prazo ao que se refire o artigo 70.2. da Lei 7/1985. O que faise público para xeral coñecemento, con indicación de que ao abeiro dos arts.10, 25 e 46 da Lei 29/1998, do 13 de xullo, reguladora da xurisdición contencioso-administrativa, contra o presente acordo, os interesados poderán interpoñer directamente o recurso contencioso-administrativo ante a Sala correspondente do Tribunal Superior de Xustiza de Galicia, no prazo de dous meses, contados a partir do día seguinte ao da publicación deste anuncio. A Lei 9/2002 de ordenación urbanística e protección do medio rural de Galicia establece, no seu artigo 9, os deberes de uso, conservación e rehabilitación dos propietarios de toda clase de terreos, construcións, edificios e instalacións, entre os que se inclúen “a) Destinalos aos usos permitidos polo planeamento urbanístico e mantelos en condicións de funcionalidade, seguridade, salubridade, ornato público e habitabilidade segundo o seu destino, e consonte ás normas de protección do medio ambiente, do patrimonio histórico e da rehabilitación”. Asemade, no capítulo primeiro do seu título VI, “Fomento da edificación”, nos artigos 188 e seguintes, recolle o deber dos propietarios de edificar os soares nos prazos establecidos nesa lei, que serán os fixados polos plans e, de non os haber, o de dous anos; as consecuencias do incumprimento do deber de edificar ou rehabilitar; e a posibilidade de actuación, ben directamente a través dunha sociedade urbanística ou ben a través dun axente edificador. Por outra banda o art.174 da mesma Lei sinala que “os municipios que dispoñan de plan xeral de ordenación municipal deberán constituír o patrimonio municipal do solo, coa finalidade de obter reservas de solo para actuacións de iniciativa pública, facilitar a execución do plan e contribuír á regulación do mercado de terreos destinados ó desenvolvemento urbanístico”. O Concello de Miño dispón de Plan Xeral de Ordenación Municipal aprobado o 8 de agosto do 2002. O art.177 da mesma Lei, na redacción dada pola Lei 6/08, establece que non se poderán allear ou permutar bens do patrimonio público do solo ata tanto este e o rexistro de soares non se constituíse formalmente. De maneira que a esixenza do art.177 da Lei 9/02 obriga a todos os municipios, se pretenden allear ou permutar terreos, a teren constituído o rexistro de soares e o patrimonio público do solo. Por outra banda, o artigo 47 da Constitución española ordena ós poderes públicos promover as condicións necesarias e establecer as normas pertinentes para facer efectivo o dereito dos españois a unha vivenda digna e adecuada, regulando a utilización do solo de acordo co interese xeral para impedir a especulación. De aquí, precisamente, a necesidade de dotarse de instrumentos que permitan o cumprimento efectivo destes obxectivos, como é o rexistro de solares e terreos sen edificar, con enorme tradición no dereito urbanístico español, por terse regulado xa na Lei de soares do 15 de maio de 1945, na posterior Lei de réxime do solo e ordenación urbana, do 12 de maio de 1956, no Texto refundido da Lei do solo de 1976, no Real decreto lexislativo 1/1992. Débese ter en conta, ademais, que no ámbito específico da lexislación de réxime local, a Lei 7/1985, do 2 de abril, reguladora das bases do réxime local, modificada pola Lei 57/2003, do 16 de decembro, de medidas para a modernización do goberno local, establece no seu artigo 25.2 que o municipio exercerá, en todo caso, competencias nos termos da lexislación do Estado e das comunidades autónomas nas seguintes materias “(…) d) Ordenación, xestión, execución e disciplina urbanística”. O obxectivo desta ordenanza é, por tanto, a creación dun libro rexistro municipal de soares e edificacións que cómpre rehabilitar, regulando o obxecto, os prazos, o ámbito de aplicación e o establecemento das condicións e prazos da edificación forzosa, definindo as obrigas que nestes aspectos corresponden aos propietarios de soares e edificacións. Esta ordenanza ten por obxecto establecer os prazos en que os propietarios de soares, de edificacións declaradas en ruína ou inadecuadas e de construcións paralizadas deberán proceder á súa edificación, así como a regulación do contido, organización e funcionamento do libro de rexistro de soares e edificios que cómpre rehabilitar e as consecuencias derivadas do incumprimento do deber de conservación ou edificación, ao abeiro do establecido no título VI, capítulo I da Lei 9/2002 de ordenación urbanística e protección do medio rural de Galicia. Os propietarios de soares e de construcións en ruína ou inadecuadas deberán emprender a edificación nos termos establecidos nesta ordenanza. No solo urbanizable e no solo urbano non consolidado, o prazo para o cumprimento do deber de edificar comezará a contarse dende a conversión dos terreos en soares. Polo que respecta ao solo urbano consolidado, o prazo para o cumprimento do deber de edificar comezará a contarse dende a aprobación definitiva do planeamento urbanístico que conteña a súa ordenación detallada, aínda que os terreos non reúnan a condición de soar. Neste último caso, o deber de edificar abrangue tamén a obriga de dotar a parcela dos elementos de urbanización necesarios para que se converta en soar. O deber de edificar afecta igualmente aos propietarios dos predios nos que existan construcións paralizadas, ruinosas, derruídas ou inadecuadas con respecto ao lugar no que se atopen, e estes deberán emprender a edificación nos prazos sinalados. En caso de que o planeamento prohiba a substitución total ou parcial das edificacións existentes ou impoña a conservación de determinados elementos ou a súa rehabilitación integral, o deber de edificar entenderase como deber de rehabilitar, respectando, ao se materializaren os correspondentes aproveitamentos urbanísticos, os elementos dotados de protección. Os prazos aplicables para o cumprimento do deber de edificar ou rehabilitar serán os fixados polo planeamento xeral ou de desenvolvemento, en función da clasificación e cualificación do solo e das circunstancias específicas que concorran en determinadas áreas ou soares que serán apreciadas de forma motivada, e, de non os houber, o prazo será de dous anos. Poderán reducirse os prazos nos supostos de ruína inminente, risco de deterioro acelerado da edificación ou en función da importancia do ben que se protexe, que se motivarán en cada caso. O Concello poderá conceder prórrogas cunha duración máxima conxunta dun ano, por pedimento dos interesados, por causas xustificadas e de forma motivada. Se vence o prazo concedido para cumprir os deberes de edificar ou rehabilitar, incluídas as súas eventuais prórrogas, sen que se dea cumprimento á execución das obras de edificación ou rehabilitación, o Alcalde ou órgano no que, no seu caso, delegue, decretará a inscrición obrigatoria no rexistro de soares. O ámbito de aplicación desta ordenanza comprende a totalidade do termo municipal de Miño. O Rexistro municipal de soares e edificios que cómpre rehabilitar ten a consideración de rexistro administrativo, de carácter público, e está constituído por todos aqueles inmobles, tanto soares como edificios, que se inclúan nel por resolución administrativa ditada polo órgano municipal competente. O libro de rexistro é o soporte físico documental en que quedan inscritos todos os inmobles incluídos no Rexistro. As certificacións que dos seus datos se expidan terán o carácter de documento público para todos os efectos administrativos, con valor probatorio. Créase coa finalidade de incluír os soares e as construcións en ruína, inadecuadas ou paralizadas, como medio de instrumentar a edificación ou rehabilitación forzosa nos casos de incumprimento dos deberes urbanísticos de edificación nos prazos establecidos. O Rexistro municipal de soares comprenderá un só libro dividido en dúas seccións: * De soares. * De edificacións declaradas en ruína e construcións paralizadas e inadecuadas. Poderán ser incluídos no Rexistro de soares aqueles nos que concorran as circunstancias que se indican no artigo 2 desta ordenanza, é dicir, soares non edificados, construcións paralizadas, ruinosas, derruídas ou inadecuadas. Aos efectos da súa inclusión no Rexistro, entenderanse: a) Por solares as superficies de solo urbano legalmente divididas e aptas para a edificación que, en todo caso, conten con acceso por vía pública pavimentada e servizos urbanos de abastecemento de auga potable, evacuación de augas residuais á rede de saneamento, subministración de enerxía eléctrica, iluminación pública, en condicións de caudal e potencia adecuadas para os usos permitidos, que deberán estar urbanizadas de acordo coas aliñacións, rasantes e normas técnicas establecidas por este. Os soares poderán estar:  Non edificados: os que carezan total ou parcialmente de construcións permanentes, con arranxo ás normas vixentes e disposicións dos plans, e as parcelas sen urbanizar.  Con edificacións abandonadas: as que estiveren declarada a caducidade da licenza no seu día concedida.  Con edificacións paralizadas: as que teñan vixente resolución municipal de orde de paralización das obras por mor dun expediente de disciplina urbanística co transcurso de tres meses desde a resolución do expediente de reposición á legalidade sen cumprimentar o ordenado. b) Por construcións en ruína, as así declaradas por Resolución do Concello. c) Por construcións inadecuadas, as que atopándose na situación legal de fora de ordenación, sexa preciso realizar nelas obras de rehabilitación, conservación, ampliación ou reforma. d) Por edificacións suxeitas ao deber de rehabilitar pola normativa urbanística ou de conservación do patrimonio. Aos efectos desta Ordenanza non estarán incluídas as construcións destinadas a uso ou servizo público ou, en xeral, a usos dotacionais, e os predios que, aínda tendo a consideración legal de solares, non poidan edificarse por estar prohibida ou limitada a súa construción. O Rexistro expresará, respecto de cada edificio ou soar as circunstancias que procedan para a súa correcta localización, tales como a súa descrición e lindeiros e a referencia catastral, caso de que se dispoña da mesma, os datos de inscrición, caso de que se atope inscrita no Rexistro da Propiedade, así coma a data da resolución que acorde a súa inclusión no Rexistro. O Rexistro municipal de soares e edificios que cómpre rehabilitar ten a natureza de rexistro público de carácter administrativo, polo que deberá manterse en condicións de pública consulta, ao dispor de calquera cidadán sen que para tal efecto resulte esixible acreditar a condición de interesado. O dereito de acceso á información contida no Rexistro exercerase nos termos previstos pola Lei 30/1992, do 26 de novembro, de réxime xurídico das administracións públicas e do procedemento administrativo común, e demais normativa que resulte de aplicación. Consonte ó previsto na vixente normativa sobre réxime local, ó Alcalde ou órgano no que, no seu caso, delegase a competencia, correspóndelle o exercicio das seguintes atribucións relativas ó Rexistro municipal de soares e edificios que cómpre rehabilitar: * Incoar o procedemento de inclusión no Rexistro. * Ditar ordes de inclusión no Rexistro municipal de soares e edificios que cómpre rehabilitar. * Ditar ordes de cancelación no Rexistro municipal de soares e edificios que cómpre rehabilitar. * O visto e prace das dilixencias de apertura e peche de cada tomo. * O visto e prace de cada unha das follas do libro de rexistro, unha vez sexan transcritos mecanicamente os datos correspondentes a cada predio obxecto de inscrición. * O visto e prace de cada unha das follas do libro rexistro unha vez sexan transcritos mecanicamente os datos correspondentes a cada predio obxecto de cancelación. * O visto e prace das certificacións que soliciten os interesados ou se expidan de oficio para a súa remisión ao Rexistro da propiedade. * As demais que expresamente lle atribúan as leis, e aquelas que a lexislación do Estado ou das comunidades autónomas asignen ó concello e non atribúan a outros órganos municipais. Correspóndenlle á Secretaría do Concello as seguintes funcións relativas ó libro do Rexistro municipal de soares e edificios que cómpre rehabilitar: * Levar e custodiar o libro de rexistro. * Autorizar coa súa sinatura as dilixencias de apertura e peche de cada tomo. * Autorizar coa súa sinatura cada unha das follas do libro de rexistro unha vez transcritos mecanicamente os datos correspondentes a cada predio obxecto de inscrición ou de cancelación. * Expedir de orde da Alcaldía e co seu visto e prace certificacións do contido do libro de rexistro solicitadas polos interesados nos termos indicados na normativa vixente. * Expedir de orde da Alcaldía e co seu visto e prace certificacións das ordes de inclusión e do contido do libro de rexistro para a súa remisión ao Rexistro da propiedade. Corresponde á área que teña competencias en materia de urbanismo a tramitación dos expedientes de inscrición no Rexistro de soares. O expediente declarativo da obriga de edificar, rehabilitar a edificación ou repor ao seu uso axeitado iniciarase de oficio ou a instancia de parte, e implicará a inclusión do inmoble no “Rexistro de Soares e edificacións para rehabilitar”, cos efectos previstos na lexislación urbanística. A tramitación do expediente corresponderá ao Departamento de Urbanismo de acordo coas disposicións seguintes: a) A incoación notificarase ao propietario do predio, aos arrendatarios, inquilinos ou ocupantes da mesma, en canto foren coñecidos, e, ademais, aos titulares de dereitos reais e situacións xurídicas inscritas ou anotadas no Rexistro da Propiedade. b) Dentro dos quince días seguintes á notificación individual poderán alegar os interesados o que tiveren por conveniente e achegar ou propor as probas oportunas. c) Transcorrido o prazo de reclamacións e practicadas as probas que foren declaradas pertinentes, o Alcalde, previos os informes oportunos, resolverá o que proceda no referente á declaración do incumprimento. O prazo para resolver e notificar será de seis meses. Cando o procedemento sexa iniciado de oficio, o silencio determinará a caducidade do procedemento. Cando o procedemento sexa iniciado a instancia de persoa interesada, transcorrido o prazo para resolver e notificar poderase entender desestimada a súa solicitude. O acordo será notificado na forma establecida na lexislación de réxime xurídico de Administracións públicas e procedemento administrativo común.1. A declaración do incumprimento do deber de edificar ou rehabilitar implicará a inclusión dun inmoble no Rexistro de solares e edificios para rehabilitar, e inscribirase no Rexistro da Propiedade conforme á normativa sobre inscrición de actos de natureza urbanística. De non haberse incoado de oficio o procedemento de inclusión, a nota poderá practicarse a instancia do solicitante.2. O acordo municipal declarativo de incumprimento da obriga de edificar con inclusión do predio no Rexistro de soares e edificios para rehabilitar determinará o inicio do cómputo do prazo establecido na lexislación urbanística para proceder á edificación forzosa do solar ou á rehabilitación forzosa do inmoble. As certificacións do libro de rexistro que se emitan serán transcrición íntegra e literal dos asentos correspondentes a cada soar ou edificio incluído no libro do Rexistro municipal de soares e edificios que cómpre rehabilitar que os interesados sinalen ou, se é o caso, certificacións que acrediten a inexistencia de asento ningún sobre o soar ou edificio. As certificacións expediranse por solicitude do interesado, formulada por escrito, indicando o predio ou predios concretos a que se refiren, facendo constar a súa rúa e número. A súa expedición producirase, logo do pagamento da taxa correspondente, consonte ó disposto na respectiva ordenanza fiscal, coas formalidades previstas na vixente normativa sobre réxime local. As certificacións serán expedidas pola Secretaría municipal de orde e co visto e prace do Alcalde ou concelleiro en quen estea delegada a competencia para ditar ordes de inclusión. Por solicitude do interesado poderán tamén expedirse notas informativas, igualmente logo do pagamento da taxa correspondente, consonte ó disposto na respectiva ordenanza fiscal. Non obstante, na súa confección, non deberán observarse as formalidades previstas para as certificacións na vixente normativa sobre réxime local, senón que será suficiente a sinatura do funcionario encargado da súa expedición. O seu contido será unicamente informativo e carecerán, en todo caso, de carácter vinculante para a Administración e de valor probatorio. Consonte ó disposto no artigo 96 da Lei 6/1994, do 15 de novembro, e no Real decreto 1.093/1997, do 4 de xullo, a orde de inclusión de inmobles no Rexistro municipal de soares e edificios que cómpre rehabilitar notificarase ao Rexistro da propiedade, coa finalidade de estender a publicidade rexistral á situación urbanística do predio. Para este efecto, remitirase ao Rexistro da propiedade unha certificación que conteña a transcrición literal da resolución administrativa que ordene a inclusión do predio no Rexistro municipal de soares e edificios que cómpre rehabilitar, unha vez sexa firme en vía administrativa, facendo constar que se practicaron as notificacións aos titulares rexistrais así como os datos de inscrición no Rexistro administrativo. Transcorridos dous anos desde a inscrición no Rexistro de soares sen que se lle dese cumprimento ao deber de edificar ou, se é o caso, de rehabilitar, a Administración decretará a edificación forzosa do soar ou, se é o caso, a rehabilitación forzosa do inmoble, ou, no seu caso, a súa expropiación, ben de maneira directa ou a través dun particular, denominado axente edificador. Por conseguinte unha vez constatado o incumprimento do deber de edificar ou rehabilitar en prazo, o Concello poderá acorda a edificación forzosa, a venda forzosa ou expropiación, sempre e cando concorran os requisitos legais para a súa aplicación. A expropiación por incumprimento da función social da propiedade poderase aplicar por inobservancia dos prazos establecidos para a edificación dos terreos ou, en xeral, dos deberes básicos contidos na lexislación urbanística. Constatado o incumprimento do prazo, o Concello porao en coñecemento do propietario, requiríndolle para cantas obrigas lle sexan esixibles. De transcorreren seis meses dende dito requirimento sen que o propietario iniciara o proceso de cumprimento das obrigas, o Concello incoará expediente expropiatorio. Para a determinación do valor de expropiación, teranse en conta as normas de valoración previstas no Real decreto lexislativo 2/2008, de 20 de xuño, do solo e demais normativa que as desenvolvan ou substitúan. Os inmobles expropiados formarán parte do Patrimonio Municipal do Solo e deberán ser destinados ás finalidades previstas na lexislación vixente. En todo caso, no prazo de seis meses dende a expropiación de parcelas por incumprimento do deber de edificar ou rehabilitar, o Concello resolverá sobre o modo de levar a cabo a edificación ou rehabilitación. Poderá ser beneficiaria da expropiación outra Administración Pública que asumirá a obriga de edificación ou rehabilitación ou un particular con capacidade suficiente para asumir as responsabilidades nos termos previstos no artigo 192 da Lei 9/2002, de 30 de decembro. O incumprimento por parte do Concello do prazo de dezaoito meses para comezar a edificación e a rehabilitación habilitará ao antigo propietario a solicitar a reversión. O Concello realizará a venda forzosa dos inmobles no Rexistro, conforme ao sinalado no acordo de inclusión e na forma establecida nos artigos seguintes. O prezo obtido como resultado da aplicación do tipo de licitación entregarase ao propietario previa liquidación e dedución de cantas cargas tivera o mesmo co Concello. Constatado o incumprimento do prazo, o Concello porao en coñecemento do propietario, requiríndolle para cantas obrigas sexan esixibles. De transcorreren seis meses dende dito requirimento sen que o propietario iniciara o proceso de cumprimento das obrigas, o Concello incoará expediente para a venda forzosa. O Concello venderá forzosamente os inmobles incluídos no Rexistro a través do procedemento no que se garanta a concorrencia e a publicidade. Naquel caso en que o procedemento quedara deserto, convocarase novo procedemento no que se pode proceder a unha nova valoración. Así mesmo, no prazo de seis meses dende a declaración de deserto, poderá acordar a adquisición do inmoble para integralo no Patrimonio Municipal do Solo polo tipo de licitación do último concurso. Naquel caso no que se opte pola xestión por medio dunha persoa física ou xurídica colaboradora, deberá convocarse procedemento no que se garanta en todo caso a publicidade e a concorrencia. A Administración valorará as distintas propostas tendo presente entre outros factores o prezo e o réxime das vivendas resultantes. Transcorrido o prazo de dezaoito meses dende a incoación do expediente para a venda forzosa sen que sexa adxudicada ou acordada a súa adquisición directa, a inclusión do inmoble no Rexistro de Soares quedará sen efectos. Tal circunstancia comunicarase ao Rexistro da Propiedade aos efectos en termos establecidos na normativa estatal sobre inscrición de actos de natureza urbanística. Unha vez constatado o incumprimento do deber de edificar ou rehabilitar en prazo, o Concello poderá acordar a substitución forzosa. A mesma terá por obxecto a facultade de edificación para impoñer o seu exercicio en réxime de propiedade horizontal co propietario actual do solo. Unha vez acordado o incumprimento dos deberes establecidos na presente ordenanza e a aplicación do réxime da substitución forzosa, tramitarase o correspondente expediente no que se garantan os principios de publicidade e concorrencia. Acto seguido, o Concello remitirá ó Rexistro da Propiedade certificación do acordo para a súa constancia por nota á marxe da última inscrición de dominio. Transcorrido o prazo de dezaoito meses dende o acordo de aplicación do réxime da substitución forzosa, sen que sexa adxudicado o procedemento de edificación, a inclusión o inmoble no Rexistro de Soares quedará sen efectos. Tal circunstancia comunicarase ao Rexistro da Propiedade aos efectos en termos establecidos na normativa estatal sobre inscrición de actos de natureza urbanística. No non previsto neste ordenanza, estarase ao disposto no Real Decreto Lexislativo 2/2008, de 20 de xuño, polo que se aproba o texto refundido dea lei do solo estatal, no Decreto 635/1964, do 5 de marzo, aprobatorio do Regulamento de edificación forzosa e rexistro municipal de soares, e demais normativa aplicábel, así como no disposto na Lei 9/2002 de ordenación urbanística e protección do medio rural de Galicia, coas reformas posteriores introducidas. Tamén se aplicará a lexislación reguladora do réxime local e os regulamentos que a desenvolven, os preceptos que regulan a contratación das corporacións locais, así como a Lei 30/92 de réxime xurídico das administracións públicas e do procedemento administrativo común, modificada pola Lei 4/99. A presente ordenanza entrará en vigor tras a súa aprobación definitiva, unha vez publicada integramente no Boletín Oficial da provincia e transcorrido o prazo a que se refire o art.65.2 da Lei 7/85 do 2 de abril, reguladora das bases de réxime local, permanecendo en vigor ata a súa modificación ou derrogación expresa. En Miño, a 18 de maio de 2011. O ALCALDE Asdo.- Juan A. Maceiras Barros.